༄༅༅།།རྒྱ་གར་སྐད་དུ།ཨཱརྱ་བི་མ་ལ་ཀཱིར་ཏི་ནིར་དེ་ཤ་ནཱ་མ་མ་ཧཱ་ཡཱ་ན་སཱུ་ཏྲ།བོད་སྐད་དུ།འཕགས་པ་དྲི་མ་མེད་པར་གྲགས་པས་བསྟན་པ་ཞེས་བྱ་བ་ཐེག་པ་ཆེན་པོའི་མདོ།སངས་རྒྱས་དང་།བྱང་ཆུབ་སེམས་དཔའ་དང་།འཕགས་པ་ཉན་ཐོས་དང་།རང་སངས་རྒྱས་འདས་པ་དང་།ད་ལྟར་གྱི་དང་།མ་བྱོན་པ་ཐམས་ཅད་ལ་ཕྱག་འཚལ་ལོ།།འདི་སྐད་བདག་གིས་ཐོས་པ་དུས་གཅིག་ན།བཅོམ་ལྡན་འདས་ཡངས་པའི་གྲོང་ཁྱེར་ན་ཨ་མྲ་སྲུང་བའི་ཚལ་ན།དགེ་སློང་བརྒྱད་སྟོང་གི་དགེ་སློང་གི་དགེ་འདུན་ཆེན་པོ་དང་ཐབས་ཅིག་ཏུ་བཞུགས་ཏེ།ཐམས་ཅད་ཀྱང་དགྲ་བཅོམ་པ།ཟག་པ་ཟད་པ།ཉོན་མོངས་པ་མེད་པ།དབང་དང་ལྡན་པར་གྱུར་པ།སེམས་ཤིན་ཏུ་རྣམ་པར་གྲོལ་བ།ཤེས་རབ་ཤིན་ཏུ་རྣམ་པར་གྲོལ་བ།ཅང་ཤེས་པ།གླང་པོ་ཆེན་པོ།བྱ་བ་བྱས་པ།བྱེད་པ་བྱས་པ།ཁུར་བོར་བ།བདག་གི་དོན་རྗེས་སུ་ཐོབ་པ།སྲིད་པར་ཀུན་ཏུ་སྦྱོར་བ་ཡོངས་སུ་ཟད་པ།ཡང་དག་པའི་ཤེས་པས་སེམས་ཤིན་ཏུ་རྣམ་པར་གྲོལ་བ།སེམས་ཀྱི་དབང་ཐམས་ཅད་ཀྱི་དམ་པའི་ཕ་རོལ་དུ་སོན་པ་ཤ་སྟག་གོ།།བྱང་ཆུབ་སེམས་དཔའ་སུམ་ཁྲི་ཉིས་སྟོང་དང་ཡང་ཐབས་ཅིག་སྟེ།མངོན་པར་ཤེས་པ་མངོན་པར་ཤེས་པའི་བྱང་ཆུབ་སེམས་དཔའ་སེམས་དཔའ་ཆེན་པོ་མངོན་པར་ཤེས་པ་ཆེན་པོ་ཡོངས་སུ་སྦྱངས་པ་ལས་ངེས་པར་བྱུང་བ།སངས་རྒྱས་ཀྱིས་བྱིན་གྱི་རླབས་ཀྱིས་བྱིན་གྱིས་བརླབས་པ།ཆོས་ཀྱི་གྲོང་ཁྱེར་སྲུང་བ།དམ་པའི་ཆོས་ཡོངས་སུ་འཛིན་པ།སེང་གེའི་སྒྲ་ཆེན་པོ་སྒྲོགས་པ།ཕྱོགས་བཅུར་སྒྲ་ཤིན་ཏུ་བསྒྲགས་པ།གསོལ་བ་མ་བཏབ་པར་སེམས་ཅན་ཐམས་ཅད་ཀྱི་དགེ་བའི་བཤེས་གཉེན་དུ་གྱུར་པ།དཀོན་མཆོག་གསུམ་གྱི་རིགས་རྒྱུན་མི་འཆད་པར་བྱེད་པ།བདུད་དང་ཕྱིར་རྒོལ་བ་བཅོམ་པ་ཕ་རོལ་གྱི་རྒོལ་བ་ཐམས་ཅད་ཀྱི་ཟིལ་གྱིས་མི་ནོན་པ།དྲན་པ་དང་།བློ་གྲོས་དང་།རྟོགས་པ་དང་།ཏིང་ངེ་འཛིན་དང་།གཟུངས་དང་།སྤོབས་པ་ཕུན་སུམ་ཚོགས་པ།སྒྲིབ་པ་དང་ཀུན་ནས་སྡང་བ་ཐམས་ཅད་དང་བྲལ་བ།སྒྲིབ་པ་མེད་པའི་རྣམ་པར་ཐར་པ་ལ་གནས་པ།སྤོབས་པ་རྒྱུན་མི་འཆད་པ་སྦྱིན་པ་དང་།དུལ་བ་དང་།མི་འགྱུར་བ་དང་།ཡང་